पुलिसमाथि चर्च ब्वाइजको जित
चर्च ब्वाइज युनाइटेड क्लब प्रथम भद्रपुर झापा गोल्डकप फुटबल प्रतियोगिताको अन्तिम आठमा प्रवेश गरेको छ । सोमबार विभागीय टोली नेपाल पुलिस क्लबलाई ३–० गोलले पराजित गर्दै चर्च ब्वाइजले गोल्डकपको क्वाटरफाइनलमा स्थान सुरक्षित गरेको हो ।
झापा — चर्च ब्वाइज युनाइटेड क्लब प्रथम भद्रपुर झापा गोल्डकप फुटबल प्रतियोगिताको अन्तिम आठमा प्रवेश गरेको छ । सोमबार विभागीय टोली नेपाल पुलिस क्लबलाई ३–० गोलले पराजित गर्दै चर्च ब्वाइजले गोल्डकपको क्वाटरफाइनलमा स्थान सुरक्षित गरेको हो ।भद्रपुरस्थित मेची रंगशालामा भएको खेलमा चर्च ब्वाइजको जितमा आशिष चौधरीले दुई तथा गगनदीप सिंहले एक गोल गरेका थिए । सिंहले ४० तथा चौधरीले ५६ र ६० औं मिनेटमा गोल गरेका थिए । चर्च ब्वाइजले खेलको सुरुवातदेखि नै पुलिसमाथि दबाब बनाएको थियो ।४० औं मिनेटमा विपक्षी टिमका गोलकिपरबाट पञ्च भएको बललाई सिंहले सुन्दर गोलमा परिणत गरेका थिए । डीएरियाभित्र रहेका उनले प्राप्त अवसरलाई कुनै गल्तीबिना बललाई गोलपोस्टको दिशा दिएका थिए । पहिलो हाफमा एक गोलले अग्रता बनाएको चर्च ब्वाइजले दोस्रो हाफमा खेलको रणनीति परिवर्तन गर्दै पुलिस क्लबमाथि थप दबाब बढाएको थियो ।५६ औं मिनेटमा सुवास गुरुङको पासमा स्ट्राइकर आशिष चौधरीले आकर्षक गोल गरे । गुरुङको छोटो पासमा पेनाल्टी एरियामा रहेका चौधरी बिना कुनै दबाब बललाई गोलमा परिणत गर्न सफल भए । लगत्तै ६० औं मिनेटमा चौधरीले नै व्यक्तिगत दोस्रो तथा टिमका लागि तेस्रो गोल गर्न सफल भए । पुलिसका खेलाडीलाई छल्दै एक्लै अघि बढाएको बललाई चौधरी गोल गर्न सफल भएका हुन् ।सोमबार पुलिसले भने अपेक्षाकृत खेल पस्किन सकेन । खेलअवधिभर केही अवसर प्राप्त गरे पनि विपक्षी गोलपोस्टमा प्रहार गर्न नसक्दा पुलिसले फराकिलो हार बेहोर्नुपर्‍यो । खेलमा दुई गोल गर्ने चर्च ब्वाइजका आशिष चौधरी म्यान अफ द म्याच भए । उनले नगद २० हजार रुपैयाँ प्राप्त गरेका छन् । गोल्डकपमा मंगलबार आयोजक भद्रपुर ब्लेजर्स र संकटा क्लबबीच पहिलो क्वाटरफाइनल खेल हुनेछ । 